BR เทรดวันแรกพุ่งเกือบ 28% โบรกฯ ชูเป้า 12-13 บ.
BR เทรดวันแรกพุ่งเกือบ 28% ณ เวลา 10.07น. ราคาอยู่ที่ 11.20 บาท บวก 2.40 บาท หรือ 27.27% สูงสุดที่ 11.20 บาท ต่ำสุดที่ 10.50 บาท จากราคาขาย IPO ที่ 8.80 บาท มูลค่าซื้อขายที่ 1.34 พันล้านบาท บล.เมย์แบงก์ กิมเอ็ง มองว่า BR จะซื้อขายได้แถวๆ 14.20 บาท/หุ้น และให้ upside 62% จากราคาจองซื้อ
15 ก.ค. 2558

ผู้สื่อข่าวรายงานว่า ราคาหุ้นบริษัท บางกอกแร้นช์ จำกัด (มหาชน) หรือ BR ณ เวลา 10.07น. ราคาอยู่ที่ 11.20 บาท บวก 2.40 บาท หรือ 27.27% สูงสุดที่ 11.20 บาท ต่ำสุดที่ 10.50 บาท จากราคาขาย IPO ที่ 8.80 บาท มูลค่าซื้อขายที่ 1.34 พันล้านบาท ขณะที่ดัชนีตลาดหุ้นไทยโดยรวมบวก 0.34%
บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า BR จะซื้อขายได้แถวๆ 14.20 บาท/หุ้นและให้ upside 62% จากราคาจองซื้อ หากยึดสมมติฐานการเติบโตของกำไรสุทธิในปี 2558 ที่ 15% จากปีก่อน และกรอบบน P/E ของตัวเปรียบเทียบ ขณะที่ราคาเป้าหมายโดย Consensus อยู่ที่ 12-13 บาท
สำหรับผลการดำเนินงานของบริษัทมีแนวโน้มเติบโตอย่างค่อยเป็นค่อยไป โดยผู้บริหารคาดว่ารายได้จะเติบโต 5-10% ในปี 2558 ขณะที่การนำเงินที่ได้จากการ IPO ไปชำระหนี้ 750 ล้านบาท ก็จะช่วยผลภาระดอกเบี้ยจ่ายได้ราว 8% ในปีนี้ และราว 20% ในปี 2559 เมื่อรับรู้ประโยชน์นี้เต็มปีไปพร้อมๆกับการเริ่มรับรู้ประโยชน์จากการลงทุนปรับปรุงธุรกิจต้นน้ำ ได้แก่ โรงเลี้ยง และเครื่องจักรอุปกรณ์ ที่คาดจะแล้วเสร็จในไตรมาส 3/58 ซึ่งจะทำให้ผลกำไรจะขยายตัวได้ดีสูงกว่ารายได้ ส่วนในปี 60 ประสิทธิภาพ และ กำลังการผลิต ในการชำแหละและแปรรูปจะดีขึ้นไปอีก จากการลงทุนซื้อเครื่องจักรปรับปรุงระหว่างปี 57-59
ทั้งนี้ BR เป็นผู้ผลิตเนื้อเป็ดครบวงจรยักษ์ใหญ่ของไทย และมองว่าราคาหุ้นจะ Perform ได้ดีจากอัตรากำไรขั้นต้นที่เด่นกว่าหุ้นในกลุ่ม ขณะที่ภาพตลาดเนื้อเป็ด ก็ดูจะมีความเสี่ยงที่ต่ำกว่าเนื้อไก่ กุ้ง หมู อย่างมาก จากระดับอุปสงค์-อุปทาน ที่อยู่ในระดับที่สมดุลทั้งตลาดใน-ต่างประเทศ รวมทั้งยังเป็นธุรกิจของไทยที่แทบจะไม่พบการกีดกันทางการค้าระหว่างประเทศอีกด้วย การขยายกำลังการผลิตระหว่างปี 57-59 และต้นทุนการเงินที่ลดลงจากการ IPO ในครั้งนี้ ทำให้ภาพระยะกลาง-ยาวของ BR ดูน่าสนใจ 